Heidi Parkkinen joutuu miettimään urheiluvaatemallistonsa nimen uusiksi. Kuva: Shoja Lak

Tavaramerkkilaki käy läpi kokonaisuudistuksen seuraavien parin vuoden aikana. Esimerkiksi tavaramerkin graafisen esittämisen vaatimuksesta ollaan luopumassa. Tähän asti tavaramerkki on pitänyt voida kuvailla paperilla, vaikka se olisi pelkkä ääni. Uudistus tuo merkkien maailmaan uusia ulottuvuuksia.



Vanhempi lakimies Olli Teerikangas Patentti- ja rekisterihallituksesta kertoo, että esimerkiksi ominaistuoksuja voi ehkä jatkossa rekisteröidä tavaramerkiksi. Se on ollut periaatteessa mahdollista tähänkin saakka, mutta käytännössä kuvailemisen vaikeus on kaatanut hajumerkkihaaveet.



– Euroopassa on kerran haettu tavaramerkkiä vastaleikatun ruohon tuoksulle. Sitä oli tarkoitus laittaa tennispallopurkkiin, josta se olisi tulvahtanut, kun kannen avaa, Teerikangas muistelee.



Hakemus kaatui, koska oli mahdoton määritellä millainen ruohontuoksu olisi kyseessä. Esimerkiksi tietyn hajuveden tuoksu voisi hyvin sopia tuotemerkiksi. Tai tietyn tavaratalon ominaistuoksu, Teerikangas heittää.







Tavaramerkkien myöntämisen perusteisiin ei ole tulossa muutoksia. Merkkien runsaus tekee uusien tavaramerkkien keksimisestä entistä vaikeampaa.



– Tavaramerkin saaminen läpi voi olla vaikeampaa kuin aikaisemmin, koska esteet tutkitaan EU:n laajuisesta tietokannasta, joka on iso ja kasvava tietokanta. Sieltä alkaa melkein merkkiin kuin merkkiin löytymään estekandidaatteja, Teerikangas sanoo.



Juuri näin kävi turkulaiselle Heidi Parkkiselle, jonka tuoreen vaatemerkin rekisteröiminen tyssäsi samankaltaisen tavaramerkin olemassaoloon keväällä.



– Onneksi ihan mahdottomasti ole ehditty valmistaa mallistoa. Noin viisikymmentä vaatetta on painettu. Määrä ei sinänsä ole iso, mutta omassa mittapuussa se on paljon kangasta ja työtä. Tietenkin myös logon suunnittelu, nettisivujen teko ja vaatekuvaukset maksoivat.